Hei, denne artikkelen er over ett år gammel og kan inneholde utdatert informasjon

(Dagbladet): Fjorårets seriemester Vålerenga hadde i ettermiddag sin første istrening for sesongen.

Med på isen var også NHL-stjernen Mats Zuccarello Aasen, som reiser tilbake til USA om en snau uke.

Avslutningsvis på treningen ble det arrangert straffeslagskonkurranse. Eller strippestraffer som spillerne kaller det selv.

Reglene er enkle: Bommer du, må du ta av et plagg, og prøve på nytt.

Mens Zuccarello scoret på sin første straffe, gikk det ikke like bra for kaptein Brede Csiszar og nysigneringen Eirik Salsten.

Begge to var splitter nakne før de klarte å overliste keeperen, til de andre spillernes store glede.

- Det er bare morsomt. Veldig gøy, sier Eirik Salsten til Dagbladet.

Ifølge Salsten var det Csiszar som endte aller sist.

- Jeg scoret naken, det gjorde ikke Brede, ler Salsten.

Vålerenga åpner sesongen 21. august. Da spiller Oslo-klubben sin første CHL-kamp mot Zürich Lions.

